ส่วนที่ 1 : ข้อมูลบทสรุป

ธนาคารทหารไทย จำกัด (มหาชน) (“ธนาคาร”) ชื่อภาษาอังกฤษ “TMB BANK PUBLIC
COMPANY LIMITED” (“TMB”)
ประกอบธุรกิจธนาคารพาณิชย์ทุกประเภทตามที่กำหนดในพระราชบัญญัติการธนาคารพาณิชย์
และประกอบกิจการประเภทอื่นๆ
ที่เกี่ยวข้องกับการให้บริการทางการเงินที่ได้รับอนุญาตจากกระทรวงการคลัง
ธนาคารแห่งประเทศไทย และหน่วยงานที่เกี่ยวข้อง

ในปี 2549 ธนาคารมีสาขาในประเทศ 464 สาขา สาขาต่างประเทศ 3 สาขา
บริษัทย่อยและบริษัทร่วม 8 บริษัท ที่ดำเนินธุรกิจสนับสนุนธนาคาร ธนาคารมีพนักงานรวม 9,077
คน

ภาวะเศรษฐกิจในปี 2549 ได้เผชิญกับปัจจัยลบ นับตั้งแต่ การเปลี่ยนแปลงทางการเมือง
ราคาน้ำมันที่สูงขึ้น ค่าเงินบาทแข็งค่า อัตราดอกเบี้ยที่สูงขึ้น
ตลอดจนการเปลี่ยนแปลงของกฎระเบียบทางราชการบางประการ
ซึ่งส่งผลให้ธนาคารมีกำไรก่อนตั้งสำรองและรายการพิเศษจำนวนประมาณ 6,387 ล้านบาท
คิดเป็นผลตอบแทนต่อสินทรัพย์ ประมาณ 0.9%
เมื่อมีการตั้งสำรองเพิ่มขึ้นตามที่ธนาคารแห่งประเทศไทยได้กำหนดหลักเกณฑ์เพื่อเตรียมความพร้อมในการปฏิบัติตามมาตรฐานการบัญชีระหว่างประเทศฉบับที่
39 (IAS39) รวมทั้งได้บันทึกการตั้งสำรองสำหรับประมาณการหนี้สิน จำนวน 5,071 ล้านบาท
ที่อาจเกิดขึ้นจากการโอนสินทรัพย์ให้แก่ บรรษัทบริหารสินทรัพย์ไทย 4,341 ล้านบาท
(อยู่ระหว่างการพิพาท) และส่วนแบ่งขาดทุนจาก บรรษัทบริหารสินทรัพย์ไทย 730 ล้านบาท
ทำให้ธนาคารและบริษัทย่อย มีผลขาดทุนสุทธิ 12,292 ล้านบาท ในปี 2549

อย่างไรก็ตาม ในปี 2549 ที่ผ่านมา
ธนาคารยังคงมีการเติบโตที่ดีในด้านสินเชื่อลูกค้าขนาดกลางและขนาดย่อม (SME)
และสินเชื่อลูกค้ารายย่อย โดยเพิ่มขึ้นร้อยละ 8 และ 10 ตามลำดับ
และธนาคารและบริษัทย่อยมีอัตราการเติบโตของรายได้ค่าธรรมเนียมที่ดีมาก โดยเพิ่มร้อยละ32.4
จากปีก่อนหน้ามาเป็น 4,733 ล้านบาท และรายได้จากการปริวรรตเงินตราก็เพิ่มขึ้นร้อยละ 11.9
มาเป็น 771 ล้านบาท

ณ 31 ธันวาคม 2549 ธนาคารและบริษัทย่อยมีสินทรัพย์รวม 749,569 ล้านบาท เพิ่มขึ้น 34,580
ล้านบาท คิดเป็นร้อยละ 4.8 และมีส่วนของผู้ถือหุ้น 48,001 ล้านบาท
ธนาคารและบริษัทย่อยมีเงินให้สินเชื่อ 541,037 ล้านบาท ลดลงจากปี 2548 เท่ากับ 12,464
ล้านบาท หรือลดลงร้อยละ 2.3 ซึ่งเป็นผลส่วนหนึ่งจากการลดสินเชื่อด้อยคุณภาพ (NPL)
และมีเงินให้สินเชื่อด้อยคุณภาพสุทธิหลังหักค่าเผื่อหนี้สงสัยจะสูญ (Net NPL) เท่ากับ 37,501
ล้านบาท หรือร้อยละ 7.18 ของเงินให้สินเชื่อทั้งหมด
(รวมเงินให้สินเชื่อแก่ธนาคารและตลาดเงิน) ในด้านเงินฝาก
ธนาคารและบริษัทย่อยมีเงินฝากทั้งสิ้น 568,467 ล้านบาท เพิ่มขึ้นจากปี 2548 จำนวน 51,338
ล้านบาท คิดเป็นร้อยละ 9.9

ในปี 2549 ธนาคารได้ออกตราสารหนี้ด้อยสิทธิ
ที่มีลักษณะคล้ายทุนที่ไม่สะสมดอกเบี้ยจ่ายและไม่ชำระดอกเบี้ยในปีที่ไม่มีผลกำไรเป็นเงินกองทุนชั้นที่
1 (Hybrid Tier 1) จำนวน 200 ล้านเหรียญสหรัฐ และได้ทำการเพิ่มทุนจำนวน 9,663
ล้านบาท อัตราส่วนเงินกองทุนต่อสินทรัพย์เสี่ยงของธนาคารและบริษัทย่อย ณ วันที่ 31 ธันวาคม
2549 เท่ากับร้อยละ 10.43 ซึ่งเพียงพอตามเกณฑ์ที่ธนาคารแห่งประเทศไทย
กำหนดให้ไม่ต่ำกว่าร้อยละ 8.50 โดยมีเงินกองทุนชั้นที่ 1 ในอัตราส่วนร้อยละ 7.30
ซึ่งสูงกว่าเกณฑ์ที่กำหนดให้ธนาคารต้องดำรงเงินกองทุนชั้นที่ 1 ไม่ต่ำกว่าร้อยละ 4.25
ของสินทรัพย์เสี่ยง

นอกจากนี้ ธนาคารเล็งเห็นถึงความสำคัญที่จะต้องปรับเปลี่ยนองค์กรเพื่อเพิ่มศักยภาพในการแข่งขัน
ธนาคารจึงได้จัดตั้งคณะกรรมการบริหารการเปลี่ยนแปลงของธนาคาร
และสำนักโครงการพัฒนาธนาคาร
เพื่อผลักดันการเปลี่ยนแปลงและพัฒนาธนาคารให้บรรลุผลตามแผนงานที่กำหนดไว้
(Transformation Program)
ธนาคารได้ทำการปรับโครงสร้างองค์กรสำหรับเฟสแรกของการเปลี่ยนแปลงในเดือนธันวาคม 2549

แผนพัฒนาธนาคารนี้มุ่งเน้นในการปรับเปลี่ยนโครงสร้างและการดำเนินงานของสาขาให้รองรับกลุ่มลูกค้ารายย่อย
และลูกค้าธุรกิจขนาดกลางและขนาดย่อม ได้อย่างมีประสิทธิภาพมากยิ่งขึ้น
ปรับโครงสร้างธุรกิจลูกค้าขนาดใหญ่ให้ยึดลูกค้าเป็นศูนย์กลาง
โดยจะดำเนินการรวมศูนย์การปฏิบัติงาน และการปรับปรุงระบบการพิจารณาสินเชื่อให้รวดเร็วยิ่งขึ้น
แต่ยังคงไว้ซึ่งหลักการบริหารความเสี่ยงและการกำกับดูแลกิจการที่ดี

สำหรับการบริหารความเสี่ยงนั้น
ธนาคารได้ตระหนักมาโดยตลอดว่าเป็นส่วนสำคัญส่วนหนึ่งของการบริหารงานของธนาคาร
ที่พึงปฏิบัติตามนโยบายและหลักเกณฑ์ต่างๆ ที่กำหนดไว้อย่างเคร่งครัด
ความเสี่ยงหลักในการบริหารงานของธนาคาร ประกอบด้วย ความเสี่ยงด้านตลาด
ที่เกิดจากการเปลี่ยนแปลงอัตราแลกเปลี่ยน
ทำให้เกิดผลกระทบต่อมูลค่าของสินทรัพย์และหนี้สินของธนาคาร
และการเปลี่ยนแปลงจากอัตราดอกเบี้ย
ที่ส่งผลกระทบต่อมูลค่าของธนาคารผ่านทางรายได้ดอกเบี้ยสุทธิ ความเสี่ยงด้านสภาพคล่อง
อันทำให้เกิดผลต่อต้นทุนการจัดหาแหล่งเงินทุน ความเสี่ยงด้านสินเชื่อ
ที่อาจส่งผลกระทบต่อรายได้และเงินกองทุนของธนาคาร
และความเสี่ยงจากการเปลี่ยนแปลงกฎระเบียบของทางราชการ เป็นต้น
(รายละเอียดการบริหารความเสี่ยงของธนาคาร สามารถดูได้ในหัวข้อ “ปัจจัยความเสี่ยง”)

ในภาพรวมของปี 2549 นั้น ถึงแม้ว่าการเปลี่ยนแปลงของปัจจัยภายนอกหลายๆ
ด้านจะส่งผลกระทบโดยตรงต่อผลการดำเนินงานของธนาคาร
ธนาคารก็ยังมีศักยภาพในการให้บริการที่มีคุณค่าเพื่อตอบสนองความต้องการลูกค้าเป้าหมาย
และยังคงมุ่งมั่นที่จะเพิ่มขีดความสามารถในการแข่งขันต่อไปอย่างไม่หยุดยั้ง
ซึ่งรวมถึงการขยายธุรกิจและการพัฒนาโครงสร้างพื้นฐานสนับสนุนด้านต่างๆ
อันจะนำไปสู่การบรรลุวิสัยทัศน์และพันธกิจในอนาคต